THANI บวกต่อ 4% โบรกฯแนะซื้อ เคาะเป้าใหม่ 11 บ. อัพประมาณการกำไรปี 61-62 เพิ่ม
THANI บวกต่อ 4% โบรกฯแนะซื้อ เคาะเป้าใหม่ 11 บ. อัพประมาณการกำไรปี 61-62 เพิ่ม ล่าสุด ณ เวลา 15.56 น. อยู่ที่ 9.30 บาท บวก 0.35 บาท หรือ 3.91% สูงสุดที่ 9.35 บาท ต่ำสุดที่ 8.95บาท ด้วยมูลค่าซื้อขาย 220.43 ล้านบาท
2 พ.ย. 2561

ผู้สื่อข่าวรายงานว่า ราคาหุ้น บริษัท ราชธานีลิสซิ่ง จำกัด (มหาชน) หรือ THANI ล่าสุด ณ เวลา 15.56 น. อยู่ที่ 9.30 บาท บวก 0.35 บาท หรือ 3.91% สูงสุดที่ 9.35 บาท ต่ำสุดที่ 8.95บาท ด้วยมูลค่าซื้อขาย 220.43 ล้านบาท

โดยราคาหุ้น THANI ปรับตัวขึ้น 3 วันติด นับตั้งแต่ราคาหุ้นอยู่ที่ระดับ 8.55 บาท เมื่อวันที่ 30 ต.ค.2561 คิดเป็นการปรับตัวขึ้น 8.77%
ด้าน บล.เคทีบี (ประเทศไทย) ระบุในบทวิเคราะห์ แนะนำ“ซื้อ” หุ้น THANI ปรับราคาเหมาะสมขึ้นเป็น 11 บาท จากเดิม 10.60 บาท โดยจากงานประชุมนักวิเคราะห์เมื่อวันที่ 31 ต.ค. ผู้บริหารได้ชี้แจงถึงการตั้งสำรองที่ลดลงอย่างมีนัยในไตรมาส 3/61 นั้นมีสาเหตุมาจากการตั้งสำรองส่วนเกินที่สูงในช่วง 1-2 ปีที่ผ่านมา ซึ่งมองว่ามีความเพียงพอต่อการบังคับใช้ TFRS9 ในอนาคต
นอกจากนี้ผู้บริหารยังได้กล่าวถึงธุรกิจนายหน้าค้าประกันภัยที่จะเริ่มดำเนินงานในปี 2562 ภายหลังที่บริษัทได้รับใบอนุญาตการประกอบธุรกิจนี้ในช่วงไตรมาส 3/61 ที่ผ่านมา ดังนั้นจึงปรับประมาณการกำไรสุทธิปี 2561-2562 เพิ่มขึ้นประมาณปีละ 6% อยู่ที่ 1.6 และ 2 พันล้านบาท (+46% และ +20% เมื่อเทียบจากปีก่อน) โดยเป็นผลจากปรับลดหนี้สงสัยจะสูญปี 2561-2562 ลงปีละ 12% และปรับเพิ่มรายได้อื่นปี 2562 ที่ 12% จากการประกอบธุรกิจนายหน้าค้าประกันภัย
 